[pic] | KOMISIJA EVROPSKIH SKUPNOSTI |

Bruselj, 10.11.2008

COM(2008) 710 konč.

POROČILO KOMISIJE SVETU IN EVROPSKEMU PARLAMENTU

o razvoju schengenskega informacijskega sistema druge generacije (SIS II) Poročilo o napredku januar 2008 − junij 2008

KAZALO

1. Uvod 4

2. Stanje projekta 4

2.1. Napredek v obravnavanem obdobju 4

2.1.1. Splošni časovni načrt za SIS II: 4

2.1.2. Priprave na migracijo 4

2.1.2.1. Časovni načrt za migracijo in pravni instrumenti 4

2.1.2.2. Časovni načrt za migracijo in specifikacije za pretvornik 5

2.1.3. Postavitev omrežja: 5

2.1.4. Testiranje centralnega SIS II: 5

2.1.5. Testiranje, ki vključuje države članice: 5

2.1.5.1. Testiranje povezljivosti 6

2.1.5.2. Testiranje skladnosti 6

2.1.5.3. Operativno testiranje sistema 6

2.1.6. Operativno vodenje 6

3. Upravljanje 7

3.1. Projektno vodenje 7

3.1.1. Načrtovanje: 7

3.1.2. Tveganja: 7

3.1.3. Upravni odbor projekta: 7

3.1.4. Finančno poslovodenje: 7

3.2. Srečanja 7

3.2.1. Srečanja Odbora SIS II: 8

3.2.2. Načrtovanje in usklajevanje na nacionalni ravni: 8

3.2.3. Srečanja Sveta: 8

4. Prednostne naloge za naslednje obdobje poročanja 8

4.1. Testiranje 8

4.1.1. Predhodni testi ustreznosti sistema: 9

4.1.2. Priprave na splošne teste: 9

4.2. Razvoj pretvornika za migracijo 9

4.3. Operativno vodenje 9

4.4. Varnost in varstvo podatkov 9

5. Sklepne ugotovitve 10

1. UVOD

To poročilo o napredku opisuje dejavnosti, ki jih je v prvi polovici leta 2008 Komisija izvedla na področju razvoja schengenskega informacijskega sistema druge generacije (SIS II). Predloženo je Svetu in Evropskemu parlamentu v skladu s členom 6 Uredbe (ES) št. 2424/2001 z dne 6. decembra 2001[1] o razvoju druge generacije Schengenskega informacijskega sistema (SIS II). To poročilo pomeni tudi poročilo o statusu testov, kakor je predvideno v Uredbi Sveta (ES) št. 189/2008 in Sklepu Sveta 2008/173/ES o testih schengenskega informacijskega sistema druge generacije (SIS II).

Projekt SIS II je razdeljen na tri faze. Faza 1 je bila namenjena zasnovi sistema in se je zaključila pred obdobjem, obravnavanim v tem poročilu. Faza 2 je namenjena razvijanju in testiranju centralnega sistema, kar tvori velik del sedanje delovne obremenitve, in bo zelo verjetno zaključena do konca leta 2008. Faza 3 zajema končne teste in migracijo s SIS 1+, ki se trenutno uporablja, na SIS II. Priprave na migracijo že potekajo. Da bi dali celovito sliko razpona dejavnosti, povezanih s projektom SIS II, to poročilo prav tako obravnava mogoča tveganja ter finančno poslovodenje in operativno ter projektno vodenje.

2. STANJE PROJEKTA

2.1. Napredek v obravnavanem obdobju

2.1.1. Splošni časovni načrt za SIS II:

Po uspešnem začetku izvajanja projekta SISone4ALL in posledični odpravi meja novih držav članic je Svet za pravosodje in notranje zadeve februarja 2008 sklenil, da je treba časovni načrt za SIS II spremeniti tako, da lahko Svet pričakuje začetek delovanja SIS II do septembra 2009. V prvih mesecih obdobja, zajetega v tem poročilu, so se službe Komisije v zelo tesnem sodelovanju s strokovnjaki držav članic in „Skupino prijateljev SIS II“[2] osredotočile na revizijo časovnega načrta za SIS II.

Med pripravo novega časovnega načrta so bila številna odprta vprašanja, povezana s časovnim načrtom za SIS II, opredeljena kot dolgotrajna oziroma so vsebovala druga znatna tveganja. Med ta vprašanja spadajo tudi:

- razvoj pretvornika za migracijo s SIS 1+ na SIS II,

- migracija v času letnih dopustov,

- sodelovanje zunanjih izvajalcev.

Podrobne razprave o teh in drugih vprašanjih so potekale v okviru „Skupine prijateljev SIS II”, v pristojnih pripravljalnih telesih Sveta ter na zasedanjih Sveta aprila in junija 2008.

2.1.2. Priprave na migracijo

2.1.2.1. Časovni načrt za migracijo in pravni instrumenti

Komisija bo (v sodelovanju z državami, ki sodelujejo v SIS 1+) zagotovila, da bodo osrednji elementi SIS II in povezave z nacionalnimi sistemi testirani in bodo začeli delovati do konca leta 2008. To je rok, ki si ga je Komisija postavila za zaključek razvoja osrednjih elementov SIS II. Vendar pa projekt SIS II zajema več kot le razvoj teh osrednjih elementov. Leta 2009 bo centralni SIS II testiran v celoti skupaj z nacionalnimi aplikacijami.

Komisija je predložila predloga za sklep Sveta in uredbo Sveta, da bi se oblikoval pravni okvir za migracijo s SIS 1+ na SIS II, vključno s končnimi testi SIS II.

Komisija je 16. aprila 2008 sprejela predloga pravnih instrumentov za migracijo z okolja SIS 1+ na tehnično okolje SIS II, o katerih se trenutno razpravlja v okviru Sveta in Parlamenta.

2.1.2.2. Časovni načrt za migracijo in specifikacije za pretvornik

O splošnem pristopu glede migracije s SIS 1+ na SIS II je bilo doseženo soglasje, in sicer se bo izvedel enkraten preklop nacionalnih sistemov. Vendar pa je za uspeh SISone4All potrebna migracija veliko več držav članic/uporabnikov, kot je bilo sprva predvideno.

Svet je 28. februarja 2008 potrdil, da je treba migracijo s SIS 1+ na SIS II izvesti na način, ki omogoča vrnitev v prejšnje stanje ter nato postopen prehod, da bi odpravili morebitne nepričakovane težave. Zato je pozval Komisijo, naj zagotovi pretvornik, ki bi ga uporabljali zelo kratek čas ter bi povezoval SIS 1+ in SIS II, da bi se na ta način v vsakem primeru zagotovilo nemoteno delovanje SIS. Od vsake države članice/uporabnika, ki bi imel(-a) take težave, se bo pričakovalo, da jih čim prej odpravi.

2.1.3. Postavitev omrežja:

Projekt SIS II vključuje zagotavljanje prostranega komunikacijskega omrežja, ki izpolnjuje zahteve po razpoložljivosti, varnosti, geografski pokritosti in ravni storitev, da bi se omogočila komunikacija med centralnim in nacionalnimi sistemi[3]. Centralna enota in pomožna centralna enota sta državam članicam dostopni od konca leta 2007, glavne ter varnostne lokacije vseh držav članic ter sedanjih uporabnikov pa so zdaj povezane na omrežje s-Testa. Švica se je na omrežje s-Testa povezala 3. junija 2008.

2.1.4. Testiranje centralnega SIS II:

Oblikovan je test sistemskih rešitev, da se preveri, ali centralni SIS II na glavnih lokacijah ustreza tehničnim specifikacijam. To testiranje, izvedeno brez nacionalnih sistemov, je bilo zaključeno decembra 2007 in potrjeno v začetku leta 2008.

2.1.5. Testiranje, ki vključuje države članice:

Trenutno se izvajajo tri vrste testiranja, pri katerih sodelujejo države članice/uporabniki. S testiranjem povezljivosti se preverja zmožnost povezovanja nacionalnih sistemov SIS II s centralnim sistemom SIS II. Testiranje skladnosti omogoča, da se preveri interakcija med vsakim nacionalnim sistemom SIS II in centralnim sistemom SIS II posebej, in sicer na podlagi več vnaprej določenih testnih primerov, o katerih je bil dosežen dogovor z državami članicami. Nacionalni sistemi v vsaki državi članici imajo lahko različne lastnosti (npr. uporaba nacionalne kopije), zato se sklopi vnaprej določenih testnih primerov razlikujejo glede na profil države članice. Z operativnim testiranjem sistema se preverja, ali centralni sistem lahko deluje, če je povezan s sklopom nacionalnih sistemov. Ta faza testiranja namesto simulatorjev vključuje dejanske države članice in uporabnike. Doslej so ti testi potekali v skladu z načrtom, čeprav so bile potrebne nekatere spremembe podrobnega časovnega načrta.

2.1.5.1. Testiranje povezljivosti

S testi povezljivosti se preverja zmožnost povezovanja nacionalnih sistemov SIS II s centralnim sistemom SIS II.

Na dan 30. junija 2008 je bilo stanje naslednje:

Štiriindvajset držav članic in uporabnikov je zaključilo neformalne teste povezljivosti:

AT, DE, PT, LU, EL, IT, SI, SK, IS, FI, NO, HU, NL, CZ, LT, DK, ES, CY, SE, BE, PL, EE, MT, LV.

Pet držav članic in uporabnikov je izvajalo teste povezljivosti:

Eurojust, Europol, FR, IE, UK.

Uporabnik, ki še ni začel izvajati neformalnih testov povezljivosti:

CH.

2.1.5.2. Testiranje skladnosti

Testi skladnosti omogočajo, da se preveri interakcija med vsakim nacionalnim sistemom SIS II in centralnim sistemom SIS II posebej, in sicer na podlagi več vnaprej določenih testnih primerov, o katerih je bil dosežen dogovor z državami članicami. Nacionalni sistemi v vsaki državi članici imajo lahko različne lastnosti (npr. uporaba nacionalne kopije, ravnanje z biometričnimi podatki), zato se sklopi vnaprej določenih testnih primerov razlikujejo glede na profil države članice.

Osemnajst držav članic trenutno sodeluje pri testiranju skladnosti:

prva skupina, ki jo sestavlja enajst držav članic (SE, NO, PT, IT, FI, HU, EL, NL, CY, DE, AT), je v veliki meri že zaključila testiranje skladnosti;

druga skupina, ki jo sestavlja sedem držav članic (DK, LT, EE, ES, IS, LU, LV), je pred kratkim začela testiranje skladnosti, preostale države članice pa naj bi to nalogo začele izvajati v kratkem. Vse države članice naj bi testiranje skladnosti zaključile oktobra 2008.

2.1.5.3. Operativno testiranje sistema

Z operativnim testiranjem sistema se preveri centralni sistem skupaj z vrsto posameznih nacionalnih sistemov, ki so z njim povezani. Ta faza testiranja namesto simulatorjev vključuje dejanske države članice in uporabnike. Cilj operativnega testiranja sistema je zagotoviti, da centralni sistem izpolnjuje funkcionalne in tehnične zahteve, ko uporablja resnični sistem. Faza testiranja operativnega sistema se je začela 21. maja 2008. Pri funkcionalnem operativnem testiranju sistema sodeluje devet držav članic/uporabnikov (AT, CY, DE, IT, NL, PT, SE, EL, NO). Za izvedbo te testne faze je bilo potrebno sodelovanje šestih držav članic. Operativno testiranje sistema naj bi se zaključilo do konca avgusta 2008, vendar se pojavljajo vprašanja glede stabilnosti centralnega sistema.

2.1.6. Operativno vodenje

Priprave za operativno vodenje potekajo v skladu z načrtom, pri čemer so upoštevane sinergije med vodenjem SIS in VIS. Z organi držav, v katerih se nahajata glavni sistem (Francija) in sistem neprekinjenega delovanja (Avstrija), se bodo za prehodno obdobje še sklenila različna naročila storitev za SIS II, dokler ne bo vzpostavljeno dolgoročno vodenje SIS II. Druga pogodba s Francijo glede zagotavljanja osebja na glavni lokaciji in usposabljanja osebja za operacije SIS II je bila podpisana, v kratkem pa se bodo začela pogajanja o tretji pogodbi glede dejavnosti, ki naj bi jih izvajali francoski organi pred začetkom delovanja sistema.

Marca 2008 je bila ustanovljena usmerjevalna skupina za operativno vodenje (Komisija, Francija, glavni pogodbeni izvajalec, zadolžen za razvoj sistema), ki se je sestala trikrat v tem obdobju poročanja, da bi obravnavala vsa vprašanja, ki se pojavijo, in zagotovila, da priprave glede operativnega vodenja potekajo v skladu z načrtom. Naročena je bila tudi priprava načrta za operativno vodenje, ki bo ocenil sedanjo organizacijsko strukturo v Strasbourgu ter želeno organizacijsko strukturo za SIS II in VIS.

3. UPRAVLJANJE

3.1. Projektno vodenje

3.1.1. Načrtovanje:

Celotni časovni načrt za projekt SIS II je Svet potrdil 5. junija 2008.

3.1.2. Tveganja:

Na srečanju „Skupine prijateljev SIS II“ je bilo ugotovljeno, da časovni načrt vsebuje dve pomembnejši tveganji. Prvo je povezano s fazo, v kateri se vse funkcionalnosti centralnega sistema testirajo skupaj z nacionalnimi sistemi, saj bi še vedno lahko obstajale napake na centralni in nacionalnih ravneh. Drugo tveganje izhaja iz tega, da dodatna različica tehničnih specifikacij v letu 2009 ni predvidena pred začetkom faze migracije. Komisija se v celoti strinja s to analizo tveganja.

3.1.3. Upravni odbor projekta:

K udeležbi v upravnem odboru projekta so poleg služb Komisije in pogodbenih izvajalcev vabljeni tudi predstavniki nemškega, portugalskega, slovenskega in francoskega predsedstva, pa tudi predstavnik C.SIS. Ta skupina obravnava vprašanja v zvezi s pogodbami in spremlja dosežene rezultate ter ključne faze projekta. Navedeni odbor se je sestal štirikrat v obdobju, zajetem v tem poročilu.

3.1.4. Finančno poslovodenje:

Skupne odobritve za dejavnosti SIS II v splošnem proračunu za leto 2008 znašajo 26 620 000 EUR. Komisija je 21. decembra 2007 sprejela odločbo o financiranju s skupnim proračunom 19 000 000 EUR za SIS II (odhodki za materialne stroške schengenskega informacijskega sistema ter drugi odhodki za materialne stroške, ki bi lahko nastali zaradi sistema) in 7 620 000 EUR za SIS 1+ (postavitev, delovanje in upravljanje komunikacijske infrastrukture za SIS 1+).

Ker znesek v višini 7 620 000, dodeljen za SIS 1+, ne bo uporabljen za te dejavnosti, ki jih je na začetku leta 2008 prevzel Svet, je bil prenesen na SIS II za dodatne dejavnosti, ki jih zahteva Svet.

Drugi glavni elementi odhodkov za SIS II v letu 2008 vključujejo priprave za operativno vodenje, usposabljanje in orodja, omrežje, priprave na predajo znanja o izvirni kodi, priprave za operativno vodenje – pogodbe s Francijo in Avstrijo, zunanja pomoč za razvoj in nadzor kakovosti, spremembe SIS II, študije, pravno svetovanje, informacijska kampanja ter postavitev, delovanje in upravljanje komunikacijske infrastrukture za okolje SIS. Prevzetih je bilo 54,60 % skupnih odobritev za SIS II in izvršenih je bilo 27,31 % odobritev plačil.

3.2. Srečanja

Projekt SIS II vključuje Komisijo in države članice ter bo uspešen le, če bodo nacionalni sistemi SIS II pravočasno razviti in povezani na omrežje. Redna srečanja in mehanizmi poročanja so ključni elementi za učinkovito vodenje projekta, vendar bo napredek odvisen od preglednega poročanja držav članic o vseh težavah, s katerimi se srečujejo na nacionalni ravni.

3.2.1. Srečanja Odbora SIS II:

Komisiji pri razvoju SIS II pomaga Odbor SIS II, ki se je v obdobju od januarja do junija 2008 srečal štirikrat.

Poleg rednih srečanj Odbora SIS II so organizirana tudi srečanja s strokovnjaki držav članic, na katerih se razpravlja o posebnih tehničnih vprašanjih. Ta srečanja so pogosto usmerjena na vprašanja, ki izhajajo iz posebnih rezultatov v okviru projekta.

- Svetovalna skupina za testiranje izdaja mnenja Odboru SIS II glede vprašanj, povezanih z organizacijo, izvajanjem in razlago testov. Skupina se je v tem obdobju poročanja sestala štiriindvajsetkrat.

- Upravni odbor za spremembe svetuje glede razvrščanja, opredelitve in možnega vpliva popravkov sporočenih težav. Ta delovna skupina, ki poroča tudi Odboru SIS II, se je v tem obdobju poročanja sestala petkrat.

- Delovna skupina za migracijo, ki jo je oktobra 2007 ustanovil Odbor SIS II, je bila zadolžena za razvoj skladne strategije in načrta na visoki ravni za pravočasno pripravo ter izvedbo migracije s SIS 1+ na SIS II, vključno z analizo tveganja in načrtom ukrepov za izredne razmere. Mandat delovne skupine za migracijo se je iztekel decembra 2007 in sledilo je sedem delavnic v zvezi z migracijo, da bi se nadaljevala dejavnost v zvezi s to pomembno temo.

3.2.2. Načrtovanje in usklajevanje na nacionalni ravni:

V okviru Odbora SIS II je bila organizirana delovna skupina, ki jo sestavljajo vodje nacionalnih projektov iz držav članic. Namen srečanj te skupine vodij nacionalnih projektov je obravnavati vprašanja v zvezi z načrtovanjem, tveganja ter dejavnosti na centralni in nacionalnih ravneh projekta. V tem obdobju poročanja so se zvrstila štiri srečanja vodij nacionalnih projektov.

Države članice so bile zaprošene, da predložijo mesečna poročila za zagotavljanje podrobnih tekočih informacij glede stanja razvoja svojih nacionalnih sistemov. Vendar stanje razvoja nacionalnih sistemov nekaterih držav članic še vedno ni znano, kar bi lahko vplivalo na zaključek testov SIS II. Januarja 2008 je v Strasbourgu potekalo srečanje vodij nacionalnih projektov in predstavniki držav članic so obiskali glavno lokacijo, na kateri bo centralni SIS II.

3.2.3. Srečanja Sveta:

Službe Komisije sodelujejo na srečanjih delovnih skupin Sveta, ki so odgovorne za schengenski informacijski sistem, pri čemer vsak mesec ustno poročajo o napredku projekta SIS II in tveganjih, povezanih s projektom. Službe Komisije prav tako vsak mesec zagotovijo pisno poročilo Odboru SIS II glede napredka projekta ter tveganj.

Napredek projekta SIS II je bil predstavljen na zasedanjih Sveta za pravosodje in notranje zadeve, ki so potekala 28. in 29. februarja 2008, 17. in 18. aprila 2008 ter 5. in 6. junija 2008, ter na vse zasedanjih Odbora iz člena 36 Pogodbe EU.

4. PREDNOSTNE NALOGE ZA NASLEDNJE OBDOBJE POROčANJA

4.1. Testiranje

Za zagotovitev, da so vsi vidiki SIS II dovolj stabilni in učinkoviti, so potrebni številni testi.

Podobno kot v tem obdobju poročanja bo testiranje v drugi polovici leta 2008 še naprej visoko na lestvici prednostnih nalog v smislu prizadevanj in delovne obremenitve.

4.1.1. Predhodni testi ustreznosti sistema:

Ti testi so pogodbeni temeljna faza, ki bo omogočila predhodno testiranje ustreznosti centralnega SIS II. Pokazali bodo, da lahko SIS II obvladuje obremenjenost vsaj 15 držav članic z uspešnostjo delovanja znotraj dogovorjenega razpona.

Priprave za te teste so se uradno začele s predstavitvijo na junijskem zasedanju vodij nacionalnih projektov držav članic in neformalnem srečanju z državami članicami, ki je potekalo 18. junija 2008. Na tem zadnjem srečanju se je podrobno razpravljalo o pripravah v zvezi z načrtovanjem predhodnih testov ustreznosti sistema, da bi se pripravili dokumentacija in postopki, ki bodo potrebni za izvedbo testov. Ta proces se bo nadaljeval v naslednjih nekaj mesecih in bo zaključen septembra 2008.

4.1.2. Priprave na splošne teste:

Namen splošnih testov je testirati celoten SIS II, torej centralni sistem in nacionalne sisteme ter aplikacije, da bi se preverilo, ali je njihovo delovanje vsaj enakovredno delovanju SIS 1+. Pogovori na tehnični ravni o najboljšem načinu vrednotenja testnih rezultatov že potekajo.

4.2. Razvoj pretvornika za migracijo

Razvoj pretvornika za migracijo bo potekal v naslednjem obdobju poročanja. Države članice so se strinjale, da bodo zagotovile ključne tehnične podrobnosti v zvezi s SIS 1+ za podporo tej dejavnosti.

4.3. Operativno vodenje

Na naslednjem srečanju med Komisijo, Francijo in Avstrijo bodo potekala pogajanja o drugi pogodbi z Avstrijo glede usposabljanja ter drugih storitev, potrebnih pred začetkom delovanja sistema, ter o opredelitvi profila za administratorja pomožne centralne enote v Salzburgu s strani Francije.

S strokovnjaki držav članic bodo potekala posvetovanja glede pričakovane ravni zagotavljanja storitev, da bi Komisija lahko še pred datumom začetka delovanja dokončno sprejela potrebne ureditve.

Predlogi glavnega izvajalca, zadolženega za izdelavo načrta za upravljanje storitev IT, ki zajema zadeve, kot so zahtevani profili, veščine, raven usposobljenosti zaposlenih in organizacijske enote za osebje SIS II na centralnih lokacijah, bodo Komisiji predloženi v začetku julija 2008.

4.4. Varnost in varstvo podatkov

Potekajo priprave za skupen obisk osebja ENVP[4] in služb Komisije v podpornem operativnem centru omrežja v Bratislavi. Obisk bo potekal oktobra 2008.

Prav tako potekajo redna dvostranska srečanja z osebjem ENVP in službami Komisije, da bi se razpravljalo o vprašanjih, povezanih s SIS II. Komisija bo v naslednjih mesecih pripravila vse potrebno za kontrolni pregled ENVP na glavni lokaciji v Strasbourgu, ki predviden pred prvim prenosom osebnih podatkov v centralni sistem SIS II.

5. SKLEPNE UGOTOVITVE

Razvojna faza projekta SIS II je še vedno zahtevna naloga. Testi za zagotavljanje povezljivosti in skladnosti med centralnim SIS II in nacionalnimi sistemi SIS so se začeli. Ključni izzivi na tej točki so zagotavljanje pravočasnega razvoja pretvornika za migracijo in nadaljevanje različnih režimov testiranja.[pic][pic][pic][pic][pic][pic]

[1] UL L 328, 13.12.2001, spremenjena z Uredbo Sveta (ES) št. 1988/2006, UL L 411/1, 30.12.2006 (spremembe v Uredbi iz leta 2006 ne zadevajo člena 6).

[2] Svet je na zasedanju februarja 2008 ustanovil „Skupino prijateljev SIS II“, katere naloga je spremljati izvajanje SIS II v državah članicah. Skupino sestavljajo predstavniki Češke, Nemčije, Španije, Francije, Italije, Nizozemske, Avstrije, Poljske, Portugalske, Slovenije, Finske, Švedske in Norveške na visoki ravni.

[3] Zaključene morajo biti potrebne ureditve za uporabo orodje za šifriranje za SIS II.

[4] Evropski nadzornik za varstvo podatkov.